A STATION zenekar 1997-ben U2 tribute zenekarként indult útnak a magyar zenei élet útvesztőjében. Az elmúlt évek során azonban a U2 dalok mellett egyre nagyobb hangsúlyt fektettek arra is, hogy kreatív és lelkes zenészekhez híven, saját számokkal is előrukkoljanak, rajongóik legnagyobb örömére.
Az együttes munkáját elsősorban a U2 inspirálja, de hatással vannak rájuk olyan zenészek is, mint a Coldplay, Sting/The Police, Peter Gabriel vagy a Pink Floyd.
Számos tagcsere után (valószínű dobos-váltásban hazai rekordot is felállítottak) mára már véglegesen kialakult a Station felállása:
Csákvári László - ének, gitár
Simon Dávid - gitár, vokál
LeMon - basszusgitár, vokál, sampler
Dobos Viktor - dob

A négy fiú a Station előtt már több zenekarban is megfordult: Laci az Atlantában Nagy Ádámmal játszott együtt, Dávid a Wake-Up zenekarban pengetett, LeMon az Árnyak basszusgitárosával Egerben alapított egy U2-s bandát ahol a Viktor is dobolt. 
Számos tehetségkutató versenyen és fesztiválon dobogós helyezést értek el, felléptek már Demjén Ferenc, Pál Utcai Fiúk, Hooligans és a Bikini előtt, Laci pedig egy különleges duettet is énekelt D. Nagy Lajossal. Nagyszabású U2 estjeiken pedig olyan neves zenészek játszottak már velük mint Benkő László, Jamie Winchester, Roy és Ádám, Papp Szabi és Rúzsa Magdi.
Fellépéseik élő koncertek, melyek bővelkednek látványelemekben is: rendszeressé vált már a nagy sikert arató hastánc bemutató, sőt időnként maga McPhisto is feltűnik a színpadon, valamint LeMon lelkesedésének köszönhetően különleges videokivetítések is színesítik a Station koncerteket. A műsor összeállítása koncertenként változó, U2 és Station számok vegyesen szerepelnek rajta, szerencsére nem csak a legismertebb U2 dalok kerülnek műsorra, hanem igazi csemegéket is játszanak, melyeket ritkán lehet hallani U2 koncerteken is. 
A fiúk szerencsések, hiszen már többször is találkoztak legnagyobb példaképeikkel, a U2 tagjaival. LeMon Berlinben a 2001-es Elevation turnén MacPhisto öltönyben énekelt Bono-val a színpadon, majd hirtelen elhatározásból Dublinba utazott és együtt gitározott a stúdió lépcsőjén ülve kedvenc énekesével. Mindezen fellelkesülve 2004 májusában a Station zenekar és kis baráti társasága immár együttesen vették az irányt az ír főváros felé, ahol találkoztak Bonoval, Edge-el és Adam Claytonnal is, minderről fényképek és egy fantasztikus kis videofelvétel is készült, mely megtalálható az együttes honlapján. 
A Tér és Idő című számhoz készült első videoklipjük, melyet LeMon rendezett, nagyon különleges a zenekar számára, hiszen Görög Zita is szerepet vállalt benne, sőt Bono is feltűnik a klip végén. 
A zenekar honlapján (http://www.stationline.net) nagyon sok érdekes információ olvasható: megtalálhatjuk itt a koncertdátumokat, belehallgathatunk saját számaikba, fotókat nézegethetünk a zenekarról és a koncertjeikről, fórumozhatunk, csetelhetünk, valamint letölthetjük a már fent említett dublini útifilmet és a Tér és Idő c. videoklipet is.